SHBA: Emigrantët dhe problemet e përshtatjes me një vend të ri
Disa emigrantë në Shtetet e Bashkuara po ndihmojnë ata që kanë mbërritur së fundmi dhe gjejnë kënaqësi në këtë proces
Vilen Çernjak, emigrant nga Ukraina, erdhi me gruan e tij në Los Anxheles në vitin 2000. Ai ishte një studiues fizike që kishte dalë në pension dhe shpejt u angazhua me organizatat e komunitetit, përfshirë Shërbimet Hebraike për Familjen. Zoti Çernjak flet rusisht dhe është përkthyes vullnetar për emigrantët e tjerë. Ai drejton gjithashtu këshillin e banorëve në godinën e tij. Një tjetër emigrante nga Ukraina Raisa Fajman u frymëzua nga vullnetarët që e ndihmuan atë kur arriti në Amerikë në vitin 1989. Ajo punon tani me emigrantë të tjerë, duke ndihmuar me gjëra të tilla si pagesa e faturave telefonike. Në një pjesë tjetër të qytetit, emigrantët kinezë u çojnë dhurata për festa një familjeje latine. Kerën Li është vullnetare e fondacionit Tzu Çi, një organizatë bamirëse budiste me qendër në Taivan. Emigrantja estoneze Marina Berkman drejton një program për të moshuarit dhe ata me paaftësi fizike, i cili varet nga Shërbimet Hebraike për familjet e Los Anxhelesit. Zonja Berkman, që është psikologe thotë se emigrantët kanë nevojë për ndihmë praktike dhe mbështetje emocionale. Ajo thotë se përvoja e emigracionit mund të jetë tronditëse në fillim. Ajo thotë se emigrantët i japin një kuptim jetës kur ndihmojnë të tjerë si veten, dhe kështu si ata që japin edhe ata që marrin provojnë një ndjenjë kënaqësie. (ze)